**PARLAMENTUL ROMÂNIEI**

Camera Deputaților

Senat

**LEGE**

**pentru instituirea unor măsuri referitoare la arhiva fostei Direcții Generale de Protecție și Anticorupție din subordinea Ministerului Justiției și arhiva fostei Direcții Generale a Penitenciarelor**

Parlamentul României adoptă prezenta lege.

**Capitolul I**

**Dispoziții privind arhiva fostei Direcții Generale de Protecție și Anticorupție**

**din subordinea Ministerului Justiției**

**Art. 1.** - (1) Pentru inventarierea și predarea către Consiliul Național pentru Studierea Arhivelor Securității și Administrația Națională a Penitenciarelor a arhivei aparținând fostei Direcții Generale de Protecție și Anticorupție din subordinea Ministerului Justiției, denumită în continuare fosta D.G.P.A., se înființează Comisia pentru inventarierea și predarea documentelor din arhiva fostei D.G.P.A., denumită în continuare Comisia, organism consultativ, fără personalitate juridică.

(2) Comisia are următoarele atribuții principale:

a) inventariază arhiva fostei D.G.P.A.;

b) propune clasificarea, declasificarea, trecerea la un alt nivel de clasificare sau de secretizare a documentelor inventariate, conform dispozițiilor legale;

c) predă, după declasificare, în baza proceselor-verbale de predare-primire, către Administrația Națională a Penitenciarelor dosarele de personal ale foștilor angajați ai fostei D.G.P.A. identificate în arhivă;

d) predă pentru păstrare, după declasificare, în baza proceselor-verbale de predare-primire, către Consiliul Național pentru Studierea Arhivelor Securității documentele identificate în arhivă, cu excepția celor prevăzute la lit. c).

(3) Dacă starea arhivei și volumul de documente impun, Comisia va proceda la predarea periodică către Consiliul Național pentru Studierea Arhivelor Securității și, după caz, Administrația Națională a Penitenciarelor, din 3 în 3 luni, a documentelor inventariate, cu respectarea termenului prevăzut la art. 9 alin. (2).

**Art. 2.** - (1) Comisia este alcătuită dintr-un număr de 9 persoane numite prin ordin al ministrului justiției, după cum urmează:

a) 3 membri din cadrul Ministerului Justiției;

b) 3 membri din cadrul Administrației Naționale a Penitenciarelor;

c) 3 membri din cadrul Consiliului Național pentru Studierea Arhivelor Securității.

(2) Membrii Comisiei din cadrul Administrației Naționale a Penitenciarelor sunt numiți la propunerea directorului general al Administrației Naționale a Penitenciarelor.

(3) Membrii Comisiei din cadrul Consiliului Național pentru Studierea Arhivelor Securității sunt numiți la propunerea Colegiului Consiliului Național pentru Studierea Arhivelor Securității.

(4) Instituțiile prevăzute la alin. (1) vor propune fiecare câte un supleant, care vor fi numiți prin ordin al ministrului justiției.

(5) Membrii Comisiei, precum și supleanții acestora vor completa o declarație pe propria răspundere, întocmită potrivit Anexei nr. 1 a prezentei legi.

(6) Membrii Comisiei și supleanții acestora trebuie să aibă, potrivit legii, autorizație de acces la informații clasificate secrete de stat.

(7) Comisia este convocată la prima sa ședință de ministrul justiției. Cu ocazia primei ședințe a Comisiei se alege președintele acesteia, cu votul majorității membrilor Comisiei.

(8) Comisia se consideră legal reunită în prezența majorității membrilor săi.

(9) Deciziile Comisiei se iau cu votul majorității membrilor Comisiei.

**Art. 3.** - (1) Secretariatul Comisiei este asigurat de Ministerul Justiției și Administrația Națională a Penitenciarelor și este compus din 4 persoane numite prin ordin al ministrului justiției.

(2) Membrii Secretariatului Comisiei trebuie să aibă, potrivit legii, autorizație de acces la informații clasificate secrete de stat.

(3) Administrația Națională a Penitenciarelor asigură îndeplinirea atribuțiilor Comisiei prin organizarea accesului în arhivă, potrivit prevederilor prezentei legi, asigurând, totodată, și custodia acestei arhive.

**Art. 4.** -   (1) Până la finalizarea inventarierii arhivei fostei D.G.P.A., documentele cuprinse în această arhivă nu pot fi puse la dispoziția niciunei persoane fizice sau juridice, cu excepția celor însărcinate, potrivit legii, să îndeplinească atribuții cu privire la documentele acestei arhive.

(2) Comisia va putea furniza informații din documentele cuprinse în arhiva fostei D.G.P.A. dacă există proceduri judiciare în derulare, la cererea motivată a organelor judiciare.

(3) După împlinirea unui termen de trei luni de la începerea activității Comisiei, persoanele care doresc să consulte documentele din arhiva fostei D.G.P.A. referitoare la viața lor privată vor avea acces la acestea în baza unei solicitări scrise, adresată Comisiei.

(4) Cererea formulată în temeiul alin. (3) va fi soluționată de către președintele Comisiei.

(5) Înscrisurile care constituie secrete de serviciu pot fi desecretizate, în condițiile legii, și pot fi consultate, în condițiile prezentei legi, de către persoanele la care se referă. Informațiile astfel desecretizate pot fi comunicate, în condițiile legii, oricărei persoane fizice sau juridice, la cererea acestora.

**Art. 5.** -   Activitatea Comisiei se desfășoară cu respectarea legislației naționale și europene privind protecția și prelucrarea datelor cu caracter personal, a prevederilor Legii nr. 363/2018 privind protecția persoanelor fizice referitor la prelucrarea datelor cu caracter personal de către autoritățile competente în scopul prevenirii, descoperirii, cercetării, urmăririi penale și combaterii infracțiunilor sau al executării pedepselor, măsurilor educative și de siguranță, precum și privind libera circulație a acestor date, ale Legii Arhivelor Naționale nr. 16/1996, republicată, cu modificările și completările ulterioare, ale Legii nr. 182/2002 privind protecția informațiilor clasificate, cu modificările și completările ulterioare, și ale celorlalte reglementări în materia prelucrării informațiilor clasificate, precum și a prevederilor prezentei legi.

**Art. 6.** - După inventariere și în vederea predării arhivei fostei D.G.P.A. către autoritățile prevăzute la art. 1 alin. (2) lit. c) și d), dar cu cel puțin 30 de zile anterior îndeplinirii termenului prevăzut la art. 9 alin. (2), Comisia întocmește un raport, formulând, după caz, propunerile prevăzute la art. 1 alin. (2) lit. b).

**Art. 7.** - După îndeplinirea procedurilor prevăzute la art. 6, Comisia va preda de îndată documentele din arhiva fostei D.G.P.A către autoritățile prevăzute la art. 1 alin. (2) lit. c) și d), pe bază pe proces-verbal de predare-primire, după modelul prevăzut în Anexa nr. 2 a prezentei legi.

**Art. 8.** - Ministrul justiției și președintele Colegiului Consiliului Național pentru Studierea Arhivelor Securității pot emite ordine comune în vederea aducerii la îndeplinire a prevederilor prezentului capitol.

**Art. 9.** - (1) În termen de 10 zile de la data intrării în vigoare a prezentei legi, conducătorii instituțiilor reprezentate în Comisie vor propune membrii prevăzuți la art. 2 alin. (1), precum și supleanții prevăzuți de art. 2 alin. (4). În același termen vor fi propuși și membrii secretariatului prevăzut la art. 3.

(2) Comisia va finaliza activitățile prevăzute de prezenta lege în termen de cel mult 1 an de la intrarea în vigoare a acesteia.

**Art. 10.** - Anexa nr. 1 și Anexa nr. 2 fac parte integrantă din prezenta lege.

**Capitolul II**

**Dispoziții privind arhiva fostei Direcții Generale a Penitenciarelor**

**Art. 11.** - (1) Pentru inventarierea și predarea către Consiliul Național pentru Studierea Arhivelor Securității, în vederea asigurării accesului în scopul studierii și cercetării istorice a documentelor cu valoare istorică și/sau practică aparținând arhivei fostei Direcții Generale a Penitenciarelor, denumită în continuare D.G.P., emise în perioada 1945-1990, se înființează Comisia pentru inventarierea și predarea documentelor din arhiva fostei D.G.P., denumită în continuare Comisia, organism consultativ, fără personalitate juridică.

(2) Comisia are următoarele atribuții principale:

a) inventariază arhiva fostei D.G.P.;

b) propune clasificarea, declasificarea, trecerea la un alt nivel de clasificare sau de secretizare a documentelor inventariate, conform dispozițiilor legale;

c) predă pentru păstrare, după declasificare, în baza proceselor-verbale de predare-primire, către Consiliul Național pentru Studierea Arhivelor Securității documentele identificate în arhivă, cu excepția dosarelor de personal ale foștilor angajați ai fostei DGP, care rămân în custodia Administrației Naționale a Penitenciarelor.

(3) Dacă starea arhivei și volumul de documente impun, Comisia va proceda la predarea periodică către Consiliul Național pentru Studierea Arhivelor Securității, din 3 în 3luni, a documentelor inventariate, cu respectarea termenului prevăzut la art. 19 alin. (2).

(4) Documentele cu valoare istorică și/sau practică menționate la alin. (1) sunt cele care conțin următoarele categorii de informații :

a) informații referitoare la persoanele care au executat pedepse sau măsuri privative de libertate, sub orice formă, în închisorile comuniste și care au făcut obiectul unor cazuri neelucidate de decese sau de dispariții ori față de care au fost comise fapte prin care li s-au încălcat drepturile și libertățile fundamentale ale omului;

b) informații referitoare la activitatea personalului locurilor de deținere, inclusiv dosarele de personal ale foștilor angajați ai D.G.P. care au avut atribuții referitoare la supravegherea persoanelor private de libertate.

**Art. 12.** - (1) Comisia este alcătuită dintr-un număr de 7 persoane numite prin ordin al ministrului justiției, după cum urmează:

a) 1 membru din cadrul Ministerului Justiției;

b) 2 membri din cadrul Administrației Naționale a Penitenciarelor;

c) 2 membri din cadrul Consiliului Național pentru Studierea Arhivelor Securității;

d) 2 membri din cadrul Arhivelor Naționale Române.

(2) Membrii Comisiei din cadrul Administrației Naționale a Penitenciarelor sunt numiți la propunerea directorului general al Administrației Naționale a Penitenciarelor.

(3) Membrii Comisiei din cadrul Consiliului Național pentru Studierea Arhivelor Securității, respectiv Arhivelor Naționale Române sunt numiți la propunerea conducătorilor acestor instituții.

(4) Instituțiile prevăzute la alin. (1) vor propune fiecare câte un supleant, care vor fi numiți prin ordin al ministrului justiției.

(5) Membrii Comisiei, precum și supleanții acestora vor completa o declarație pe propria răspundere, întocmită potrivit Anexei nr. 1 a prezentei legi.

(6) Membrii Comisiei și supleanții acestora trebuie să aibă, potrivit legii, autorizație de acces la informații clasificate secrete de stat.

(7) Comisia este convocată la prima sa ședință de ministrul justiției. Cu ocazia primei ședințe a Comisiei se alege președintele acesteia, cu votul majorității membrilor Comisiei.

(8) Comisia se consideră legal reunită în prezența majorității membrilor săi.

(9) Deciziile Comisiei se iau cu votul majorității membrilor Comisiei.

**Art. 13.** - (1) Secretariatul Comisiei este asigurat de Ministerul Justiției și Administrația Națională a Penitenciarelor și este compus din 4 persoane numite prin ordin al ministrului justiției.

(2) Membrii Secretariatului Comisiei trebuie să aibă, potrivit legii, autorizație de acces la informații clasificate secrete de stat.

(3) Administrația Națională a Penitenciarelor asigură îndeplinirea atribuțiilor Comisiei prin organizarea accesului în arhiva fostei DGP, potrivit prevederilor prezentei legi, asigurând, totodată, și custodia acestei arhive.

**Art. 14.** - (1) Comisia va putea furniza informații din documentele cuprinse în arhiva fostei D.G.P. dacă există proceduri judiciare în derulare, la cererea motivată a organelor judiciare. În cazul în care informațiile cerute sunt cuprinse în documente clasificate, Administrația Națională a Penitenciarelor va proceda conform dispozițiilor art. 11 alin. (2) lit. b).

(2) Înscrisurile din arhiva fostei D.G.P. care constituie secrete de serviciu pot fi desecretizate, în condițiile legii, și pot fi consultate, în condițiile prezentei legi, de către persoanele la care se referă. Informațiile astfel desecretizate pot fi comunicate, în condițiile legii, oricărei persoane fizice sau juridice, la cererea acestora.

**Art. 15.** - Activitățile prevăzute la art. 11 se desfășoară cu respectarea legislației naționale și europene privind protecția și prelucrarea datelor cu caracter personal, a prevederilor Legii nr. 363/2018 privind protecția persoanelor fizice referitor la prelucrarea datelor cu caracter personal de către autoritățile competente în scopul prevenirii, descoperirii, cercetării, urmăririi penale și combaterii infracțiunilor sau al executării pedepselor, măsurilor educative și de siguranță, precum și privind libera circulație a acestor date, ale Legii Arhivelor Naționale nr. 16/1996, republicată, cu modificările și completările ulterioare, ale Legii nr. 182/2002 privind protecția informațiilor clasificate, cu modificările și completările ulterioare, și a celorlalte reglementări în materia prelucrării informațiilor clasificate, precum și a prevederilor prezentei legi.

**Art. 16.** – După inventarierea arhivei fostei D.G.P. și în vederea predării arhivei fostei D.G.P. către autoritățile prevăzute la art. 11 alin. (2) lit. c), dar cu cel puțin 30 de zile anterior îndeplinirii termenului prevăzut la art. 9 alin. (2),Comisia întocmește un raport pe care îl prezintă ministrului justiției, formulând, după caz, propunerile prevăzute la art. 11 alin. (2) lit. b).

**Art. 17.** - După îndeplinirea procedurilor prevăzute la art. 16, Comisia va preda de îndată documentele din arhiva fostei D.G.P. către Consiliul Național pentru Studierea Arhivelor Securității, pe bază pe proces-verbal de predare-primire, după modelul prevăzut în Anexa nr. 2 a prezentei legi.

**Art. 18.** - Ministrul justiției și președintele Colegiului Consiliului Național pentru Studierea Arhivelor Securității pot emite ordine în vederea aducerii la îndeplinire a prevederilor prezentului capitol.

**Art. 19.** - (1) În termen de 10 zile de la data intrării în vigoare a prezentei legi, conducătorii instituțiilor reprezentate în Comisie vor propune membrii prevăzuți la art. 12 alin. (1), precum și supleanții prevăzuți de art. 12 alin. (4). În același termen vor fi propuși și membrii secretariatului prevăzut la art. 13.

(2) Comisia va finaliza activitățile prevăzute de prezenta lege în termen de cel mult 1 an.

**Art. 20.** – (1) Pentru a avea acces la documentele din arhivele fostei D.G.P. care nu au fost declasificate sau care au fost trecute în alt grad de clasificare, potrivit dispozițiilor art. 11 alin. (2) lit. b), persoanele interesate trebuie să aibă, potrivit legii, autorizație de acces la informații clasificate secrete de stat.

(2) Documentele ce conțin informații declasificate urmează a fi gestionate, în continuare, în conformitate cu prevederile Legii Arhivelor Naționale nr. 16/1996, republicată, cu modificările și completările ulterioare.

(3) Consultarea documentelor ce conțin informații declasificate se realizează în conformitate cu prevederile art. 28 și 30 și ale anexei nr. 6 din Legea Arhivelor Naționale nr. 16/1996, republicată, cu modificările și completările ulterioare, precum și ale art. 12 din Legea nr. 544/2001 privind liberul acces la informațiile de interes public, cu modificările și completările ulterioare.

**Capitolul III**

**Intrarea în vigoare/Dispoziții finale și tranzitorii**

**Art. 21.** –Prezenta lege intră în vigoare în termen de 5 zile de la data publicării în Monitorul Oficial al României, Partea I.

**ANEXA Nr. 1**

Declarație pe propria răspundere

Subsemnatul/Subsemnata, . . . . . . . . . . [numele și toate prenumele din actul de identitate, precum și eventualele nume anterioare], cetățean român, fiul/fiica lui . . . . . . . . . . (numele și prenumele tatălui) și al/a . . . . . . . . . . (numele și prenumele mamei), născut/născută la . . . . . . . . . . (ziua, luna, anul), în . . . . . . . . . . (locul nașterii: localitatea/județul), domiciliat/domiciliată în . . . . . . . . . . (domiciliul din actul de identitate), legitimat/legitimată cu . . . . . . . . . . (felul, seria și numărul actului de identitate),

declar prin prezenta, pe propria răspundere, că îmi exprim acordul de a participa, în calitate de membru/supleant al Comisiei pentru inventarierea și predarea documentelor din arhiva fostei D.G.P.A/D.G.P., la identificarea, inventarierea și predarea către instituțiile prevăzute de reglementările privind activitatea Comisiei a documentelor cuprinse în arhiva fostei D.G.P.A/D.G.P.

Atașez prezentei declarații dovada îndeplinirii condițiilor de acces la informații clasificate, potrivit legii.

|  |  |  |
| --- | --- | --- |
|  | . . . . . . . . . .(data) | . . . . . . . . . .(semnătura) |

**ANEXA Nr. 2**

PROCES-VERBAL
de predare-primire a documentelor,
încheiat astăzi, . . . . . . . . . .

Subsemnații, . . . . . . . . . ., reprezentanți ai . . . . . . . . . ., cu sediul în . . . . . . . . . ., . . . . . . . . . ., pe de o parte, și membrii Comisiei pentru inventarierea și predarea documentelor din arhiva fostei D.G.P.A./D.G.P., pe de altă parte, am procedat primii la primirea și cei de-al doilea la predarea documentelor . . . . . . . . . ., documente cuprinse în arhiva fostei D.G.P.A./D.G.P., în cantitate de . . . . . . . . . . dosare.

Predarea-primirea s-a făcut pe baza inventarului anexat, cuprinzând . . . . . . . . . . pagini, conform dispozițiilor legale.

    Alte mențiuni: . . . . . . . . . .

|  |  |  |
| --- | --- | --- |
|  | Am predat,(semnatari, localitate, data) | Am primit,(semnatari, localitate, data) |